PRITARTA

 Panevėžio rajono savivaldybės tarybos

 2019 m. gegužės 30 d. sprendimu Nr. T-

**PANEVĖŽIO R. UPYTĖS ANTANO BELAZARO PAGRINDINĖS MOKYKLOS
2018 METŲ VEIKLOS ATASKAITA**

**I. BENDRA INFORMACIJA APIE MOKYKLĄ**

1.1. Mokyklos kontekstinė aplinka (geografinės, kultūrinės, demografinės, ekonominės ir kt. situacijos įtaka mokyklos veiklai).

Upytė – seniūnijos centras, apie 10 km nutolęs nuo Panevėžio miesto. Patogus susisiekimas su rajono centru. Upytėje ir aplink esančiuose kaimuose gyvena apie 600 žmonių. Upytėje įsikūrę Panevėžio rajono Ėriškių kultūros centro Upytės tradicinių amatų centras ir Linų muziejus. Upytėje veikia UAB „Genetiniai ištekliai“, kuriame dirba apie 60 darbuotojų. Kiti darbingo amžiaus žmonės dirba Panevėžio mieste ir netoli Upytės veikiančiose įmonėse: UAB Panevėžio logistikos centre, MB „GRUNDALAS“. Išvažiuodami dirbti į Panevėžį, kartais tėvai (globėjai, rūpintojai) į miestą išsiveža ir savo vaikus, kurie ten lanko mokyklą. Upytėje veikia Panevėžio rajono gyventojų bendruomenė „Upytės žemė“, su kuria mokykla vykdo bendrus projektus, organizuoja šventes. Geri mokyklos bendradarbiavimo santykiai su Upytės seniūnija, bažnyčia.

1.2. Vadybinės veiklos pasiekimai, įsimintini sėkmės atvejai.

Parengtas ir patvirtintas Upytės Antano Belazaro pagrindinės mokyklos 2019–2023 m. strateginis planas, mokyklos darbo tvarkos taisyklės. Taikomas mokymosi motyvaciją skatinantis vertinimas, vykdoma ugdomosios veiklos stebėsena ir dalijamasi gerąja patirtimi, tobulinant pamokos kokybę. Pagal mokytojų informaciją ilgalaikiuose planuose ir pamokų stebėsenos metu nustatyta, kad 80 proc. mokytojų taiko kaupiamąjį vertinimą. Stebėta kiekvieno mokytojo bent viena pamoka. Atlikus 2018 metų mokinių pasiekimų pokyčio analizę (lyginant tų pačių mokinių su 2016 m. duomenimis, remiantis NMPP duomenimis), paaiškėjo, kad mokinių pasiekimai 6 klasės – matematikos, skaitymo, rašymo – pagerėjo, 8 klasės – matematikos nepakito, skaitymo pagerėjo, rašymo labai nežymiai pablogėjo. Mokykloje, stengiantis sudaryti palankiausias galimybes atskleisti individualius mokinių gebėjimus, vyksta papildomas NVŠ anglų kalbos būrelis.

Mokyklos bendruomenė supažindinta su pasikeitusiais reikalavimais asmens duomenų apsaugos srityje. Atnaujinti vidaus teisės aktai asmens duomenų apsaugos klausimais. Nustatytos procedūros, kaip bus prašomas, gaunamas ir užfiksuojamas duomenų subjekto sutikimas dėl asmens duomenų naudojimo konkrečiais tikslais. Paskirtas darbuotojas, kuris atliks asmens duomenų apsaugos pareigūno funkcijas.

Pakeista Upytės Antano Belazaro pagrindinės mokyklos darbuotojų, dirbančių pagal darbo sutartis, darbo apmokėjimo sistema. Patikslintos ir pasirašytos mokytojų darbo sutartys. Pakeisti ir patvirtinti pareigybių aprašymai. Parengtos ir pasirašytos darbuotojų veiklos užduotys.

Stiprinami mokyklos materialiniai, techniniai, informaciniai ištekliai. Apšiltinta ir suremontuota dalis mokyklos pastato, įrengta žaibosaugos sistema, suremontuotas gamtos mokslų kabinetas, dviejuose kabinetuose įrengtos kompiuterizuotos darbo vietos su interneto prieiga ir vaizdo projektoriais, gamtos mokslų kabinetui nupirkti nauji mokykliniai baldai, pakeistas apšvietimas, mokyklos valgyklai nupirkta moderni maisto gaminimo technika – konvekcinė krosnelė ir šaldiklis.

Vykdant mokyklos veiklos kokybės įsivertinimą ir apklausus 69,1 proc. visų mokyklos mokinių tėvų (globėjų, rūpintojų), visos vidutinės vertės yra aukštesnės negu 2,5 ir yra traktuojamos kaip pozityvios.

1.3. Darbuotojai:

|  |  |  |
| --- | --- | --- |
| Eil.Nr. |  | 2018 m. gruodžio 31 d. |
| 1. | Bendras darbuotojų skaičius | 43 |
| 2. | Pedagoginių darbuotojų skaičius: | 25 + 5 |
|  | vadovai | 2 + 1 |
|  | mokytojai (pagrindinės pareigos) | 9 + 4 |
|  | mokytojai (nepagrindinės pareigos) | 11 |
|  | pagalbos mokiniui specialistai (psichologas, soc. pedagogas, spec. pedagogas, logopedas, mokytojo padėjėjas, bibliotekininkas ir t. t.) | 5 |
| 3. | Atestuotų pedagoginių darbuotojų skaičius: | 20 |
|  | turinčių eksperto kvalifikacinę kategoriją | - |
|  | turinčių mokytojo metodininko kvalifikacinę kategoriją | 12 |
|  | turinčių vyresniojo mokytojo kvalifikacinę kategoriją | 6 + 4 |
|  | turinčių mokytojo kvalifikacinę kategoriją | 2 |
| 4. | Neatestuotų pedagoginių darbuotojų skaičius | - |

 Pastaba – informacija pateikta su ikimokyklinio ugdymo darbuotojais.

1.4. Metinio veiklos plano įgyvendinimas.

Pirmas uždavinys – siekti mokymo(si) ir ugdymo(si) kokybės, kuriant besimokančią bendruomenę. Tobulintos vertinimo strategijos, orientuotos į mokinio individualią pažangą. Siekiant gerinti pamokos kokybę ir gebėjimą dirbti su skirtingų poreikių mokiniais, stebėta 15 pamokų, Mokytojų tarybos posėdyje atlikta stebėtų pamokų analizė, du mokytojai pasidalijo savo gerąja patirtimi organizuojant pamokas. Aptarti mokyklos veiklos kokybės įsivertinimo „Mokinių pasiekimai ir pažanga“ rezultatai. Atlikta mokinių apklausa dėl neformaliojo vaikų švietimo poreikio, mokinių lūkesčių ir pasiekimų analizė ir susitarta dėl rezultatų fiksavimo. Parengtas mokinių pasiekimų gerinimo planas 2018–2019 m m. Mokyklos mokytojų komanda kėlė kvalifikaciją seminare „Paauglių socialinių emocinių kompetencijų ugdymas“ ir dalyvavo 18 valandų mokymuose „MS Office 2016 (Word, Excel, PowerPoint)“. Dalykų mokytojai individualiai dalyvavo įvairiuose kvalifikacijos kėlimo seminaruose. Nuolat stebimas pamokų lankomumas, problemos nagrinėjamos mokytojų susirinkimuose, Vaiko gerovės komisijos posėdžiuose, klasių vadovai bendrauja su šeimomis, kurių vaikai praleidžia pamokas be pateisinamos priežasties.

Antras uždavinys – skatinti mokytojų, tėvų (globėjų, rūpintojų), mokinių bendradarbiavimą. Klasių vadovai vieną kartą per mėnesį teikė tėvams (globėjams, rūpintojams) mokinių ugdymosi ir lankomumo ataskaitas, reikalui esant bendravo ir dažniau. Tėvus (globėjus, rūpintojus), esant poreikiui, konsultavo mokyklos psichologas. Sprendžiant ugdymosi ir lankomumo problemas, mokinių tėvai (globėjai, rūpintojai) buvo kviečiami į bendrus susirinkimus, Vaiko gerovės komisijos posėdžius. Tėvai (globėjai, rūpintojai) dalyvauja mokyklos renginiuose: makulatūros rinkimo akcija, Paskutinio skambučio, Rugsėjo pirmosios šventės, Mokytojų dienos minėjimas, Kalėdinis karnavalas.

Trečias uždavinys – kurti saugią, sveiką ugdymosi aplinką, tenkinančią bendruomenės narių poreikius. Mokykloje buvo organizuojamas mokytojų budėjimas, psichologas kalbėjosi su mokiniais apie saugų buvimą drauge, pailgintos dienos grupės mokytojas organizavo mokinių, ilgiau būnančių mokykloje, užimtumą. Parengtos ir patvirtintos Mokinio elgesio taisyklės. Sukurta edukacinė erdvė sporto salėje.

1.5. Veiklos kokybės įsivertinimas.

Vykdant mokyklos veiklos kokybės įsivertinimą nustatyti didžiausi mokyklos privalumai: mokytojai žino, ko siekia ugdydami mokinius, pamokos tikslai derinami su kompetencijų ugdymo tikslais, trumpalaikiai tikslai – su ilgesnio laikotarpio tikslais, mokyklos tikslai – su savivaldybės ir nacionaliniais tikslais. Keldami ugdymo tikslus, mokytojai atsižvelgia į mokinių asmeninę, socialinę ir kultūrinę patirtį, jų gyvenimo ir mokyklos veiklos kontekstą. Mokykloje sistemingai analizuojami mokinių ugdymosi poreikiai, atsižvelgiama, planuojant visų ir kiekvieno mokinio ugdymą, susitarta dėl paramos ar pagalbos teikimo mokiniams tvarkos. Mokytojai stengiasi pastebėti ir tinkamai ugdyti kiekvieno mokinio gabumus. Mokytojai pripažįsta mokinių skirtybes, į kurias atsižvelgia organizuodami mokymą(si).

Didžiausi trūkumai: asmenybės tapsmas (savivoka, savivertė, socialumas, gyvenimo planavimas), mokymasis, ugdymas mokyklos gyvenimu.

Tobulinti pasirinktas mokyklos veiklos rodiklis – mokymasis. Siekiama, kad padedant mokytojui mokiniai gebės išsikelti mokymosi tikslus, savarankiškai pasirinks užduočių atlikimo būdą, susiras reikiamą informaciją ir priemones, klaus ir prašys pagalbos, aptars ir vertins savo mokymąsi, planuos ir valdys laiką. Jie suvoks, pripažins ir stengsis spręsti mokymosi problemas. Stebės ir apmąstys asmeninę pažangą, gebės pateikti jos įrodymus.

**II. MOKINIAI (VAIKAI)**

2.1. Mokinių skaičius:

|  |  |  |  |  |  |  |
| --- | --- | --- | --- | --- | --- | --- |
| Praėjusieji ir ataskaitiniai metai (09-01) | Ikimokyklinio ir priešmokyklinio ugdymo grupės vaikai | 1–4 kl. | 5–8 kl. | 9–10 kl. | Iš viso | Iš jų specialiųjų ugdymosi poreikių turintys mokiniai |
| 2017-09-01 | 34 | 31 | 35 | 14 | 34 + 80 | 16 |
| 2018-09-01  | 39 | 20 | 41 | 12 | 39 + 73 | 26 |

2.2. Mokinių lankomumas:

|  |  |  |
| --- | --- | --- |
| Mokslo metaiPraėjusieji ir ataskaitiniai metai | Vidutiniškai 1 mokinys per mokslo metus praleido iš viso pamokų | Vidutiniškai 1 mokinys per mokslo metus praleido pamokų dėl nepateisinamų priežasčių |
| Vidut. | 1–4 kl.  | 5–8 kl.  | 9–10 kl. | Vidut. | 1–4 kl.  | 5–8 kl.  | 9–10 kl. |
| 2016–2017 m. m. | 101,69 | 73,74 | 87,14 | 182,64 | 21,78 | 10,19 | 8,25 | 70,76 |
| 2017–2018 m. m. | 93,29 | 87,51 | 93,46 | 103,92 | 13,18 | 2,81 | 13,76 | 31,57 |

2.3. Šeimos:

|  |  |  |
| --- | --- | --- |
| Šeimos | Mokinių, gyvenančių šeimose, skaičius | Proc. nuo mokinių skaičiaus |
| Socialiai remtinos šeimos | 36 | 45,0 |
| Socialinės rizikos šeimos | 7 | 8,75 |

2.4. Mokiniai, palikti kartoti ugdymo programos kursą:

|  |  |
| --- | --- |
| Skaičius | Proc. nuo mokinių skaičiaus |
| 0 | 0 |

2.5. Mokiniai, gaunantieji nemokamą maitinimą:

|  |  |
| --- | --- |
| Mokinių skaičius | Proc. nuo mokinių skaičiaus |
| 36 | 45,0 |

2.6. Neformalusis vaikų švietimas:

|  |  |  |
| --- | --- | --- |
| Lankančiųjų mokinių skaičius | Mokykloje proc. nuo mokinių skaičiaus | Už mokyklos ribų proc. nuo mokinių skaičiaus |
| 69 | 94,52 | 32,87 |

2.7. Olimpiados, konkursai ir kiti renginiai:

|  |  |  |  |
| --- | --- | --- | --- |
| Rajono | Regiono | Šalies | Tarptautiniai |
| Dalyvavusiųmokiniųskaičius | Prizininkų/laureatų skaičius | Dalyvavusiųmokiniųskaičius | Prizininkų/laureatų skaičius | Dalyvavusiųmokiniųskaičius | Prizininkų/laureatų skaičius | Dalyvavusiųmokiniųskaičius | Prizininkų/laureatų skaičius |
| 68 | 38 | - | - | 52 | 37 | - | - |

2.8. Projektai:

|  |  |  |  |
| --- | --- | --- | --- |
|  | Rajono | Šalies | Tarptautiniai |
| Vykdytų projektų skaičius | 2 | 1 | - |
| Dalyvavusių mokinių skaičius | 73 | 41 | - |
| Proc. nuo bendro mokinių skaičiaus | 100 | 56,16 | - |

2.9. Mokiniai, turintieji specialiųjų ugdymosi poreikių:

|  |  |
| --- | --- |
| Skaičius mokykloje | Proc. nuo mokinių skaičiaus |
| 26 | Didelių poreikių | Vidutinių poreikių | Nedidelių poreikių |
| 5 | 11 | 10 |

**III. INFORMACIJA APIE MOKINIŲ VEIKLOS REZULTATUS**

Standartizuotų testų (NMPP) rezultatai 2017–2018 m. m.:

|  |  |  |
| --- | --- | --- |
| Klasė, mokinių skaičius | Testo pavadinimas | Mokinių (proc.), pasiekusių |
| Aukštesnįjį lygį | Pagrindinį lygį | Patenkina-mą lygį | Nepasiekė patenkinamo lygio |
| 4 klasė (8 mokiniai) | Matematikos | 50,0 | 37,5 | 12,5 | - |
| Skaitymo | 25,00 | 50,0 | 25,0 | - |
| Rašymo | 37,5 | 50,0 | 12,5 | - |
| Pasaulio pažinimo | 37,5 | 37,5 | 25,0 | - |
| 6 klasė (7 mokiniai) | Matematikos | 14,3 | 42,9 | 28,6 | 14,3 |
| Skaitymo | 16,7 | 33,3 | 50,0 | - |
| Rašymo | - | 33,3 | 50,0 | 16,7 |
| 8 klasė (5 mokiniai) | Matematikos | - | 20,0 | 60,0 | 20,0 |
| Skaitymo | - | 50,0 | 25,0 | 25,0 |
| Rašymo | - | 40,0 | 20,0 | 40,0 |
| Gamtos mokslų | - | 100,00 | - | **-** |
| Socialinių mokslų | - | 50,0 | 50,0 | **-** |

Pagrindinio ugdymo pasiekimų patikrinimo (PUPP) rezultatai 2018 m.:

|  |  |
| --- | --- |
| Mokinių skaičius | PUPP rezultatai |
| Lietuvių kalbos (gimtosios) | Matematikos |
| 8 | Penkių mokinių pasiekimų lygis patenkinamas, vieno – pagrindinis, dviejų – aukštesnysis. | Keturių mokinių pasiekimų lygis nepatenkinamas, trijų – patenkinamas, vieno – pagrindinis. |

Mokykloje stengiamasi sudaryti sąlygas mokinių individualių gebėjimų stiprinimui ir mokinių bendrųjų kompetencijų ugdymui. Pradinių klasių mokiniai lankė lietuvių kalbos ir matematikos konsultacijas, pailgintos dienos grupėje rengė namų darbus. Mokytojai kartu su mokiniais aptarė mokinių lūkesčius, asmeninę pažangą, numatė būdus, kaip siekti geresnių rezultatų. Mokiniams pagalbą teikė psichologas, logopedas, specialusis pedagogas, mokytojo padėjėjas. Mokiniai dalyvavo neformaliojo vaikų švietimo programose, sporto varžybose, konkursuose, olimpiadose, socialinėse akcijose, pažintinėse edukacinėse programose, vaikų vasaros poilsio ir socializacijos stovyklose.

**IV. PEDAGOGŲ PASIEKIMAI**

4.1. Pedagogų kvalifikacijos tobulinimo prioritetai: mokymo(si) ir ugdymo(si) kokybės gerinimas (vertinimo strategijų, orientuotų į mokinio individualią pažangą, tobulinimas; mokymosi uždavinių orientavimas į pamatuojamą mokinių veiklos rezultatą; mokymosi motyvacijos skatinimas pamokose taikant formuojamąjį ir kaupiamąjį vertinimą; mokymosi bendradarbiaujant skatinimas; ugdymo veiklų individualizavimas ir diferencijavimas; aktyvių mokymo(si) metodų taikymas, diegiant į ugdymo procesą informacines ir komunikacines technologijas; mokinių savarankiško darbo skatinimas; pagalbos mokiniams organizavimas rengiant namų darbus); pagalbos mokiniui sistemos tobulinimas ( šeimos ir mokyklos bendradarbiavimo gerinimas, siekiant mokinių ugdymo kokybės; pedagoginės, socialinės ir psichologinės pagalbos mokiniui efektyvinimas; ugdymo plano galimybių išnaudojimas individualiai mokinio pažangai siekti; patyčių prevencijos ir intervencijos organizavimo efektyvinimas).

4.2. Pedagoginės veiklos pasiekimai (mokytojų dalyvavimas šalies ir užsienio projektuose, publikuoti leidiniai, vesti seminarai ir kt.).

Vesdami, stebėdami kitų pedagogų pamokas, mokytojai mokėsi naujų mokymo formų, tobulino gebėjimą įvertinti veiklą. Mokytojams sudaromos sąlygos kelti kvalifikaciją, tobulinti kompetencijas įvairiuose kvalifikacijos tobulinimo renginiuose, edukacinėse programose ir praktinėje veikloje.

Siekiant mokymo(si) ir ugdymo(si) kokybės, mokytojų komanda kėlė kvalifikaciją seminare „Mokymosi strategijos – kaip mokyti mokinius mokytis?“. Mokytojai vedė gerosios patirties sklaidos kvalifikacijos tobulinimo renginius, paskaitas rajono ir regiono mokytojams: „Sėkminga pamoka „Nuo uždavinio iki rezultato pamatavimo“, atvira technologijų pamoka „Idėjų mugė“, „Projektinė patirtis, siekiant plėtoti netradicinio ugdymo formų įvairovę“, atvira lietuvių kalbos pamoka „Etninės kultūros ugdymo elementai 1 klasėje“, atvira tikybos pamoka „Ką aš žinau apie Šventąjį raštą?“, atvira pamoka „Matematikos mokymas 4 klasėje, integruojant IKT“, paskaita „Vertinimas ir įsivertinimas anglų kalbos pamokose“, „Bendradarbiavimas su socialiniais partneriais, siekiant edukacinių ir kultūrinių ryšių plėtotės“, mokinių kūrybos knygelės „Iš širdies – širdin“ pristatymas.

**V. FINANSAVIMAS**

2018 m. mokytojų atlyginimai buvo skaičiuojami pagal koeficientų vidurkius. Iš viso
2018 m. mokyklai skirta 478 641,07 Eur, iš Mokinio krepšelio (Mokymo lėšų) – 229 700,00 Eur. Iš jų: darbo užmokesčiui ir socialinio draudimo įmokoms – 222 500,00 Eur, kvalifikacijos kėlimo išlaidoms – 491,24 Eur, ūkiniam inventoriui (vadovėliams, mokymo priemonėms ir kt.) įsigyti –
5 888,02 Eur, kitoms prekėms ir paslaugoms įsigyti – 448,33 Eur, darbdavio socialinei paramai pinigais – 372,41 Eur. Mokykla 2 projektams vykdyti („Būsiu tavo draugas“ ir „Mano pasirinkimas – sveika gyvensena“) gavo 1 500,00 Eur finansavimą. Savivaldybė skyrė mokyklos remontui (stogo remonto darbams) – 20 000,00 Eur.

**VI. PROBLEMOS IR JŲ SPRENDIMO BŪDAI**

Problemos: žemi kai kurių mokinių ugdymosi pasiekimai (sprendimo būdai: šeimos atsakomybės didinimas, inovatyvių ugdymo(si) metodų ir formų taikymas, mokytojų kvalifikacijos kėlimas); mažas bendras mokinių skaičius mokykloje, jungiamos klasės, daugėja tuščių mokymosi vietų (sprendimo būdai: patrauklesnių mokyklos veiklų organizavimas ir aktyvus viešinimas).

 Patvirtinu, kad pateikta informacija yra tiksli ir teisinga.

Mokyklos direktorė Jurgita Zalatorienė

PRITARTA

Mokyklos tarybos

2019 m. balandžio 30 d. posėdžio protokolas Nr. 1

SUDERINTA

Panevėžio rajono savivaldybės administracijos

Švietimo, kultūros ir sporto skyriaus vedėjas

Algirdas Kęstutis Rimkus